Pozvánka na konferenciu o aktívnej politike trhu práce

Inštitút zamestnanosti organizuje v pondelok dňa 5. júna 2006 popoludní (od 14:00 do 18:00) v priestoroch Hotela Tatra konferenciu s názvom "Aktívna politika trhu práce v programoch politických strán". Na konferencii sa zúčastnia predstavitelia politických strán, ktorí prednesú predstavy aktívnej politiky trhu práce podľa ich volebných programov. Počas konferencie bude tiež diskusia s predstaviteľmi politických strán a so širokou odbornou verejnosťou o oblasti aktívnej politiky trhu práce.

Program konferencie spolu so zoznamom potvrdených politických strán nájdete na internetovej stránke Inštitútu zamestnanosti www.iz.sk v časti aktívna politika trhu práce v programoch politických strán.

Následne v utorok 6. júna 2006 od 10:00 sa v priestoroch Inštitútu zamestnanosti uskutoční tlačová konferencia, na ktorej Inštitút zamestnanosti zhrnie predstavy politických strán o aktívnej politike trhu práce.

Vzhľadom na obmedzenú kapacitu priestorov konferencie, prosím potvrdte svoju účasť na email Inštitútu zamestnanosti iz@iz.sk.

Viliam Páleník

prezident Inštitútu zamestnanosti

Popis problematiky

Slovenská republika v miere nezamestnanosti napriek zlepšeniu stále patrí k horším krajinám Európskej únie.

Zvlášť ťaživá situácia je v miere dlhodobej nezamestnanosti, v ktorej sme najhoršou krajinou EÚ 25. Neopomenuteľným prostriedkom riešenia dlhodobej nezamestnanosti je aktívna politika trhu práce zahrňujúca mobilitu pracovných síl v reakcii na štruktúrne zmeny.

Podľa učebnicových definícií sa aktívna politika trhu práce zvyčajne chápe ako systém informačných a sprostredkovateľských služieb, rekvalifikačných programov, podpory súkromného podnikania a vzniku nových pracovných miest. Podporou zvyšovania kvalifikácie a celoživotného vzdelávania sa politika zamestnanosti snaží o zlepšenie štruktúry ponuky pracovných miest. Špecifická pozornosť je v nej obvykle venovaná znevýhodneným skupinám nezamestnaných (mladí, dlhodobo nezamestnaní, zdravotne znevýhodnení) a rovnako oblastiam a regiónom, v ktorých je nezamestnanosť výrazne presahujúca priemer.

Cieľom tohto podujatia je vytvorenie priestoru pre odbornú diskusiu o programoch politických strán z pohľadu samotného chápania pojmu aktívnej politiky trhu práce, jeho opodstatnenosti v našich podmienkach a konkrétnych prístupov k jej realizácii.

Konferencie sa zúčastnia predstavitelia politických strán, odborná verejnosť z akademickej, hospodárskej a verejnej sféry. Široká verejnosť bude o výsledkoch informovaná prostredníctvom médií.

Inštitút zamestnanosti

Inštitút zamestnanosti je občianske združenie, mimovládna nezisková organizácia, založená pre výskum problémov zamestnanosti. Zbiera informácie o trhu práce s cieľom byť platformou pre ich výmenu.

Zameriava sa na trh práce a Slovensku ako i v Európskej Únii, v zmysle jeho diferencovanosti podľa regiónov, veku, vzdelania, atď.

Rieši problémy aktívnych politík trhu práce, celoživotného vzdelávania, strednodobých a dlhodobých stratégií a prognóz so zameraním sa na regionálne rozdiely.

Viac informácii je na našej stránke www.iz.sk .

2006-06-01T17:07:25